La ciutadania reclama l'arribada del tren de rodalies al Port de Sagunt
05 d’abril 2019

![Imagen 1](/media/322bygzn/81-img_1883_cuerpo.jpg)![Imagen 2](/media/at1dxnzs/81-img_1901_cuerpo.jpg)

![](/media/3zppkibh/81-img_1913_cuerpo.jpg)  

  

Els carrers del Port de Sagunt van acollir ahir, dijous 4 d'abril, la marxa reivindicativa, convocada per la Plataforma Tren de Cercanías a Puerto de Sagunto, per instar el Ministeri de Foment a incloure en els Pressupostos Generals de l'Estat una partida per a poder portar este transport per a l'ús i gaudi públic.

El recorregut va començar al costat de la rotonda de la Palmereta, baixant pel carrer Amèrica, continuant per l'avinguda Jerónimo Roure, l'avinguda 9 d'Octubre al costat de la Unión Musical Porteña i finalitzant el recorregut en l'últim tram de l'Albereda. A este acte va acudir l'alcalde de Sagunt, Quico Fernández, acompanyat per regidors i regidores de tots els partits polítics del municipi i representants de diverses associacions i col·lectius de la ciutat.

![](/media/vlojfsjf/81-img_1954_cuerpo.jpg)  

En finalitzar la marxa, la periodista local María José Gimeno va llegir un manifest en el qual s'argumentava la immediata necessitat d'esta línia ja que, el Port de Sagunt “**amb més de 44.000 habitants, només té transport directe a València amb autobús, per este motiu l'arribada del tren seria un fet de gran rellevància en l’àmbit social i d'accessibilitat al transport públic**”. Respecte als desplaçaments a València i Castelló, “**cada dia es realitzen milers i, no obstant això, no existix accés directe a la xarxa de rodalies, ja que l'estació de Renfe es troba a cinc quilòmetres de distància**”. També es feia menció al fet que, en el Ple de l'ajuntament es van aprovar esmenes als Pressupostos Generals de l'Estat, es van presentar mocions i escrits i es va aprovar un Projecte No de Llei, però “**no necessitem escrits, necessitem fets que demostren que hi ha voluntat per a dur a terme el projecte**”.

El manifest també posava l'accent que la Generalitat Valenciana va finançar un estudi, realitzat per l'empresa INECO, en el qual quedava acreditada “**la viabilitat tècnica i econòmica del projecte, utilitzant les vies existents, que en l'actualitat arriben fins a Arcelor i passen a penes a un centenar de metres del nucli del Port de Sagunt**”. A més, en este estudi s'estimava un cost de “**menys de tres milions d'euros, quantitat que qualsevol Ministeri pot assumir**”, recollia el manifest.​ 

![](/media/jsabaahd/81-img_1963_cuerpo.jpg)![](/media/kfvkofz0/81-img_1983_cuerpo.jpg) 

Per tots estos motius, el manifest insta el Ministeri de Foment que es comprometa a avaluar la situació actual i donar una resposta a curt termini, “**coste el que coste**”, a més, este ministeri haurà de finançar íntegrament l'obra “**perquè els habitants del Port de Sagunt ens trobem discriminats de manera greu en la prestació d’este servici públic de transport**”.

Quico Fernández ha assegurat que la manifestació “**ha congregat moltíssima gent, perquè esta és una de les reivindicacions que més ens unix a tots els ciutadans**”, i, és que l'alcalde de Sagunt considera que “**un municipi de quasi 70.000 habitants amb una extensió per diversos nuclis de població, especialment el més gran que és el Port de Sagunt necessita una connexió més ràpida i més directa amb València**”.

Fernández ha afirmat que esta és “**una de les possibilitats i estem reclamant al ministeri que la contemple perquè no suposa un cost econòmic important i perquè suposa molts problemes**”. Finalment, el primer edil ha agraït a tots els ciutadans i ciutadanes la seua participació “**perquè mentre compartim estos projectes i estiguem units, podrem aconseguir-ho**”.

![](/media/n5wfhnpa/81-img_1993_cuerpo.jpg)  

![](/media/ac0n5a0o/81-img_2006_cuerpo.jpg)  
![](/media/p5rjlah3/81-img_2014_cuerpo.jpg)  
  
  
  
  
  
  

*   [](http://www.facebook.com/sharer.php?u=https://aytosagunto.es/va/actualitat/la-ciutadania-reclama-l-arribada-del-tren-de-rodalies-al-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-ciutadania-reclama-l-arribada-del-tren-de-rodalies-al-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-ciutadania-reclama-l-arribada-del-tren-de-rodalies-al-port-de-sagunt/ "Linked In")
*   [](mailto:?body=https://aytosagunto.es/va/actualitat/la-ciutadania-reclama-l-arribada-del-tren-de-rodalies-al-port-de-sagunt/)